tomron87/hebrew-wikipedia-sentences-corpus huggingface dataset:
פקודת המבצע של בורגארד, נכתבה על ידי שָׁלִישׁוֹ (אדיוטנט), קולונל תומאס ג'ורדן.
ככל קציני הצבא באותה עת, גם ג'ורדן העריץ את נפוליאון בונפרטה ולכן תוכניתו שאבה השראה מתוכנית הקרב של נפוליאון בקרב ווטרלו, שעותק ממנה היה מונח לפניו.
אולם תנאי הקרקע בטנסי היו שונים מאוד מהמישור הפתוח בבלגיה, בו התרחש קרב ווטרלו 46 שנים לפני כן: השטח בבלגיה היה מישורי ומגובע קלות, ואילו השטח בטנסי היה מחורץ בערוצי נחלים, ומלא בצמחייה סבוכה וצפופה.
פריסת שני הקורפוסים הקדמיים של צבא הדרום על פני חזית רחבה, בשטח מיוער וסבוך, היקשתה על הפיקוד והשליטה של מפקדי הקורפוסים על יחידותיהם, משום שתנאי השטח הגבילו מאוד את יכולתם לצפות ולעקוב אחרי תנועותיהם.
המשימה להניע את כוחות העתודה, כדי לתגבר את שני הדרגים הקדמיים על פי הצורך, הוטלה על כתפיו של אחד מקציני המטה של ג'ונסטון
על פי תוכניתו של בורגארד, היערכות צבא הדרום לקרב הייתה אמורה להסתיים עד בוקר 4 באפריל, וארבעת הקורפוסים שלו נדרשו להתרכז בנקודה מסוימת עד לתאריך זה.
התוכנית דרשה היערכות לוגיסטית מורכבת, אך החיילים והמפקדים הדרומיים, שהיו ברובם חסרי ניסיון, התקשו מאוד בעמידה בלוח הזמנים, וגם קציני המטה לא ידעו כיצד לתכנן נכון את תנועת הכוחות השונים, שנועדו להשתתף בקרב.
בנוסף לכך, הדרכים בין קורינת' לזירת הקרב המיועד היו מועטות ובמצב גרוע, והכבידו מאוד על תנועת כוחות גדולים.
גשמים כבדים שירדו באותם ימים הוסיפו עוד על הקושי.
הקורפוסים הסתבכו זה בזה, יחידות נותקו מיחידות האם שלהם, יחידות אחרות טעו בדרכן, ותנועת עגלות האספקה והארטילריה הייתה איטית מאוד בשל הגשמים הרבים.
ג'ונסטון הורה על דחיית תחילת המתקפה ב-24 שעות, אך גם בבוקר 5 באפריל עדיין לא ניתן היה לפתוח במתקפה.
ג'ונסטון זעם על העיכוב ובורגארד סבר שיש לבטל את ההתקפה המתוכננת.
הוא חשש שהעיכוב אפשר לביואל ולגרנט להתאחד, ושארמיית המיסיסיפי לא תוכל להתמודד מול הכוח הצפוני העדיף שניצב עתה מולה.
בנוסף, בורגארד היה בטוח שגורם ההפתעה אבד, מכיוון שחיילי הקונפדרציה ירו ברוביהם לכל אורך היום שקדם לקרב, כדי לוודא שאבק השריפה שלהם אינו לח מדי, ובכך חשפו את נוכחותם.
אולם ג'ונסטון סירב לבטל את המתקפה.
הוא טען שתנאי השטח לא יאפשרו לארמיות של ביואל וגרנט להפעיל את מלוא כוחותיהם מול ארמיית המיסיסיפי ואמר לעוזרו: .
בערב 5 באפריל הושלמה היערכות צבא הדרום, ובשעה שש בבוקר ב-6 באפריל 1862, היה צבאו של ג'ונסטון ערוך לקרב, כשהוא פרוס לאורך דרך קורינת'.
שאננותם של מפקדי צבא האיחוד הביאה לכך שג'ונסטון ובורגארד, בראש צבא שכלל יותר מ-40 אלף חיילים ו-123 תותחים, הצליחו להפתיע חמש דיוויזיות של צבא האיחוד, שכללו 33,000 חיילים ו-72 תותחים בלבד, ולא היו מוכנות לקרב.
גרנט בחר בפיטסבורג לנדינג כשטח היערכות לקראת המשך ההתקדמות דרומה.
חמש מתוך שש הדיוויזיות שלו נפרסו בתא השטח בין פיטסבורג לנדינג לבין כנסייה קטנה בשם "כנסיית שילה" (Shilo Church), ואילו השישית נשמרה בעתודה באזור קרמפס ליסינג, מצפון לסנייק קריק.
מטרתו העיקרית הייתה לאפשר לצבאו שטח לאימונים, והוא לא היה ערוך לאפשרות של מתקפה מצד צבא הדרום.
תא השטח בו נפרשה הארמייה, היה תחום במכשולים טבעיים מכל עבריו.
בליל 5 באפריל שלח גרנט מברק להאלק ומסר כי אינו צופה כל התקפה מצד הדרומיים.
ארמיית אוהיו, בפיקוד דון קרלוס ביואל, שכללה כ-50 אלף חיילים, החלה ב-16 במרץ בתנועה מנשוויל לכיוון דרום-מערב, במטרה לחבור לארמיית הטנסי של גרנט.
ב-5 באפריל הגיעה דיוויזיית החלוץ של הארמייה, בפיקוד ויליאם נלסון, לסוואנה, אך גרנט הורה לנלסון לחנות שם, בגדה המזרחית של נהר טנסי, ולא להמשיך בתנועה דרומה לכיוון פיטסבורג לנדינג.
שלוש דיוויזיות נוספות מהארמייה של ביואל (בפיקוד אלכסנדר מק'קוק, תומאס קריטנדן ותומס ווד) נמצאו במרחק קצר יחסית מאחרי הדיוויזיה של נלסון, והיו עתידות לקחת חלק ביום הלחימה השני של קרב שילה, אם כי הדיוויזיה של ווד הגיעה מאוחר מדי מכדי להשתתף באופן פעיל בקרב.
ארבע הדיוויזיות הנ"ל כללו בסך הכל כ-18 אלף חיילים.
4:55 - 6:30 - היתקלות ראשונה של סיור מצבא הצפון בצבא הדרום.
6:30 - 9:00 - המתקפה של צבא הדרום מתמקדת בעיקר בדיוויזיה של פרנטיס, שהחזיקה באגף השמאלי ובמרכז של קו ההגנה הקדמי של הארמייה של גרנט
7:00 - 10:00 - הדיוויזיה של שרמן הודפת את התקפות הקורפוס של פולק ומסבה לו אבדות כבדות.
ג'ונסטון מסיט 5 בריגדות לתקיפת האגף של שרמן, והדיוויזיה שלו נסוגו לכיוון הדיוויזיה של מקלרננד
10:00 - 11:30 - הדיוויזיות של שרמן ומקלרננד מייצבות קו הגנה לאורך כביש פורדי-המבורג ומותקפות על ידי הקורפוסים הדרומיים.
האגף הימני של צבא הצפון נסוג
8:00 - 9:30 - הדיוויזיות של וואלאס והורלבוט, שחנו סמוך יותר לנהר טנסי, נעות לתגבר את שתי הדיוויזיות הצפוניות, שהחזיקו בקו ההגנה הקדמי סמוך לכנסיית שילה.
8:30 - גרנט מגיע למזח פיטסבורג לאחר מסע במורד הנהר ממפקדתו היסטוריה.
9:00 - הדיוויזיה של פרנטיס מובסת ונסוגה.
הורלבוט בולם את התקדמות צבא הדרום באזור, שייקרא מאוחר יותר "קן הצרעות"
9:00 - 10:30 - ג'ונסטון חושש לאגפו הימני ומניע שתי בריגדות מהקורפוס של בראג לתקוף את האגף השמאלי של צבא האיחוד, בסיוע הקורפוס של ברקנרידג'
11:00 - 12:00 - הקורפוס של בראג יוצר מגע עם הדיוויזיות של צבא הצפון סמוך לכביש קורינת המזרחי.
12:00 - 14:30 - התקפת נגד של שרמן ומקלרננד, הנעצרת בשל אבדות כבדות.
הכוחות הצפוניים נסוגים אל מאחורי ערוץ טילגהמן
12:00 - 15:30 - יחידות דרומיות תוקפות את מרכז הקו של צבא הצפון, אך נהדפות באבדות כבדות
13:00 - 16:00 - ג'ונסטון מוביל התקפה על אגפו השמאלי של צבא הצפון, הורלובט מצליח להדוף את המתקפות לזמן מה, אך נסוג לכיוון מזח פיטסבורג
15:00 - 17:30 - הדיוויזיות של שרמן ומקלרננד הודפות ניסיונות של צבא הדרום לחצות את ערוץ טילגהמן, אך נסוגות אל כביש סוואנה - המבורג
15:00 - 17:30 - אש תותחים כבדה של הדרום מאלצת את כוחות הצפון, שכותרו באזור "קן הצרעות", להיכנע.
17:30 - 18:30 - יחידות של צבא הדרום מנסות לחצות את ערוץ דיל ולהגיע אל מזח פיטסבורג, אך נהדפות באש תותחי הצבא ותותחי אוניות הצפון
לאחר היערכות צבא הצפון סביב פיטסבורג לנדינג החלו היתקלויות בין יחידותיו הקדמיות לסיירים של צבא הדרום.
תקריות אלו לוו בהתראות שווא רבות, שגרמו לשרמן, שפיקד על הדיוויזיה הקדמית ביותר של צבא הצפון, להתעלם מהתראות שונות בדבר נוכחות כוחות צבא דרומיים בקרבת עמדותיו.
הוא התעלם מדיווחים על התקרבות כוח צבא דרומי גדול וסבר שהמדובר בסיורים בלבד, על אף חששות שהביעו קצינים שונים ומידע שהתקבל מחקירת חיילים דרומיים שנפלו בשבי.
ב-5 באפריל אחר הצהריים זיהו חיילים מהרגימנט ה-53 של אוהיו פרשי אויב במרחק לא רב, ויחידה שנשלחה לבדוק במה המדובר דיווחה שספגה אש מחיילים במדים בהירים.
מפקד הרגימנט הורה לכוחו להיערך לקרב ושלח מסר בהול לשרמן על נוכחות כוח צבא דרומי בסמוך לו, אולם זה האחרון לא התייחס ברצינות להתראה והגיב עליה באומרו: מספר חודשים לפני הקרב פוטר שרמן מתפקידו, בטענה שהוא מפגין חשש מוגזם מפני כוונות האויב.
שרמן הוחזר לתפקידו זמן מה לפני קרב שילה, וייתכן שזו הייתה הסיבה להתעלמותו מהדיווחים לגבי היערכות צבא הדרום לא רחוק מעמדותיו.
גם גנרל פרנטיס גילה שאננות, אף על פי שקיבל מספר דיווחים על הימצאות כוחות של האויב בקרבת הדיוויזיה שלו.
אולם מפקד הבריגדה הראשונה של הדיוויזיה, קולונל אברט פיבודי, לא היה שקט.
בשעות הבוקר המוקדמות של 6 באפריל, הוא הורה לשלוח דרומה כוח סיור, שכלל שלוש פלוגות מרגימנט הרגלים ה-25 של מיזורי.
הכוח נע לכיוון דרום מערב, ובשעה 05:15 נתקל בכוחות חלוץ של צבא הדרום בשדה כותנה, כ-1,200 מטרים מדרום לכנסיית שילה, לאחר כשעה של חילופי אש, הבחין מפקד כוח הסיור בכוח של פרשים דרומיים, שניסה לאגף את כוחו, ונסוג צפונה.
בין ההיתקלות הראשונה בכוחות צבא הצפון לבין תחילת התנועה של הכוח הדרומי העיקרי חלפו כ-90 דקות.
העיכוב נבע מחוסר הניסיון של החיילים והמפקדים, מתנאי השטח הקשים, וגם מחוסר בהירות בניסוח הפקודות שניתנו למפקדי צבא הדרום לקראת הקרב, בהן נכתב כי הקרב יתחיל "מוקדם ככל שניתן", אך לא צוין זמן מדויק לפתיחת המתקפה על ארמיית הטנסי.
המפקדים הדרומיים עדיין היו חלוקים בדעתם האם נכון לפתוח בקרב, כאשר בשעה 6:40 אמר ג'ונסטון לקציניו : .
ולאחר מכן רכב על סוסו אל החזית, בהותירו את בורגארד לנהל את הקרב מהעורף.
הכוח הצפוני שנתקל ראשון בצבא הדרום השתייך, כאמור, לבריגדה של פיבודי מהדיוויזיה של פרנטיס.
כאשר קיבל פיבודי דיווחים ראשונים על ההיתקלות הורה לשלוח תגבורת לכוח הסיור שלו, וזו פגשה את הכוח בעת שהיה בנסיגה.
הכוח המתוגבר התקדם שוב, וספג מכת אש מכוחות דרומיים, שהשתייכו לבריגדה של שייבר מהקורפוס של הרדי.
הוא נסוג, ושלח התראה גם לדיוויזיה של שרמן על התקרבות האויב.
פרנטיס, מפקד הדיוויזיה, שמע את קול היריות והגיע למפקדתו של פיבודי.
הוא האשים אותו בשליחת כוח הסיור ללא אישורו, ואיים עליו שיראה בו אחראי לתוצאות.
בכל מקרה, פיבודי פרס שניים מן הרגימנטים שלו בקו הגנה על תלוליות לרוחב דרך קורינת' המזרחית.
כאשר התקרבו חיילי הבריגדה של שייבר פתחו חיילי הצפון באש מטווח קצר.
הדרומיים נסוגו בבלבול, אך מפקדיהם - כולל ג'ונסטון עצמו - עודדו אותם לחדש את ההתקפה.
חילופי האש נמשכו עד השעה 8:00 בבוקר, כאשר הרגימנטים הדרומיים החלו לאגף את שני אגפיו של הקו הצפוני.
פיבודי נסוג לקו הגנה חדש, באזור המאהל של הבריגדה שלו.
במקביל קידם מפקד הדיוויזיה, פרנטיס, רגימנט נוסף וסוללת תותחים לסיוע.
סוללות תותחים של הקורפוס של הרדי פתחו באש כבדה על המאהל הצפוני וגרמו לאבדות כבדות, ומתקפה עזה של שתי בריגדות דרומיות אילצה את פרנטיס להסיג את כוחו לקו הגנה חדש עד 09:00. בין הנפגעים הרבים היה גם פיבודי, שנהרג.
במקביל להתקפה על הדיוויזיה של פרנטיס החלו הבריגדות של הילדברנד ובאקלנד מהקורפוס של הרדי לתקוף את הדיוויזיה של שרמן, שהחזיקה את הקו הקדמי הצפוני ממערב לדיוויזיה של פרנטיס.
בשעה 7:00 בבוקר סייר שרמן בקו הקדמי, וצפה בכוח בלתי ידוע שהתקדם לעברו.
לפתע נפתחה עליו ועל קציני מטהו אש אגפית, שנורתה על ידי חיילי הדרום.
אחד מקציני המטה נהרג, ושרמן עצמו נפצע קל בידו.
הוא הורה למפקד הרגימנט הקדמי שלו להיערך לקרב, ודהר לאחור כדי לארגן את שאר כוחותיו לניהול קרב מגננה.
הרגימנט הצפוני הצליח להדוף שתי התקפות של כוחות החלוץ הדרומיים, אך המתקפה השלישית הכריעה אותו וחייליו נמלטו לאחור.
שתי הדיוויזיות הקדמיות של ארמיית הטנסי נתפסו בהפתעה.
וייטלאו רייד, שהיה כתב (ומאוחר יותר פוליטיקאי, שגריר ארצות הברית בבריטניה ובצרפת) תיאר את תמונת המצב בדקות הראשונות:
המהומה התגברה יותר בשל האש הכבדה, שניתכה על מחנות האוהלים של צבא הצפון.
שרמן עצמו הודה בדו"ח שלאחר הקרב, שמספר יחידות שלו נתפסו לפאניקה, גם בשל העובדה שהקצינים הבכירים שלהן נהרגו או נפצעו.
עם זאת, אף על פי שלאחר הקרב נמתחה ביקורת רבה על חוסר המוכנות של שרמן, הדיוויזיה שלו לא התפוררה תחת לחץ מתקפת הפתע הדרומית, ורוב היחידות הפגינו התנגדות עיקשת.
נתוני הנפגעים מלמדים על הלחימה הקשה שניהלה הדיוויזיה: מתוך 8,213 קצינים וחיילים שהיו בשורותיה בתחילת הקרב, נהרגו 325 איש (כ-4%) ונפצעו 1,277 (כ-15.4%).
אף על פי שחלק מכוחותיו של שרמן התפורר ונמלט תחת המתקפה הדרומית, רגימנטים אחרים לחמו בעוז והסבו לכוחות שתקפו אותם אבדות כבדות: רגימנט מיסיסיפי ה-6 איבד יותר מ-70% מאנשיו שנהרגו או נפצעו, ורגימנטים נוספים ספגו גם הם אבדות כבדות.
למרות זאת המשיכו הבריגדות הדרומיות בהתקפתן.
בשלב זה החלו הבריגדות הראשונות מהקורפוסים של בראג ושל פולק לתגבר את היחידות בקו החזית, והלחץ הכבד על הדיוויזיה של שרמן גבר.
עד השעה 10:00 הורה שרמן לכוחותיו לסגת לקו הגנה אחורי.
הלחץ של כוחות הדרום נמשך.
עד שעה 9:00 בבוקר התמוטטו רוב היחידות בדיוויזיה של פרנטיס, וכמה מן הקצינים הבכירים שלו נהרגו.
הדיוויזיה של שרמן הוכתה קשות, חוסר הסדר והמוכנות לקרב של צבא הצפון, באו לידי ביטוי גם בדרך המבולבלת בה ניהל פיקוד הדיוויזיה של מקלרננד, שמוקמה בין הדיווזיות של פרנטיס ושרמן, במרחק קצר מאחורי (מצפון) קו החזית, את הלחימה.
פיקוד הדיוויזיה איחר להבין את תמונת המצב, ואת העובדה שהכוחות השכנים מותקפים על ידי צבא הדרום.
עובדה זו ואובדן השליטה של פיקוד הדיוויזיה על יחידותיה, גרמו לכך שהם הוטלו לקרב טיפין טיפין, וכל רגימנט לחם בנפרד, ללא תיאום מלמעלה.
המהומה וחוסר התיאום הביאו לכך שיחידות הארטילריה של הדיוויזיה נותרו ללא הגנה של יחידות הרגלים, ונשטפו בהסתערויות של חיילי הדרום.
כתוצאה מכך, איבדה הדיוויזיה את כל התותחים שלה בתוך שעות ספורות.
החיילים הדרומיים שהשתלטו על המאהלים של צבא הצפון סמוך לכנסיית שילה החלו לבזוז את תכולתם, במיוחד את המזון שהיה בהם.
מנות המזון שנופקו להם כאשר החלו בצעדה מקורינת' לכיוון שדה הקרב, אזלו כמעט לחלוטין, והם סבלו ממחסור במזון.
כתוצאה מכך חל עיכוב בתנועת חלק מהיחידות התוקפות, והארגון והמשמעת שלהן נפגעו.
גורם נוסף בהאטת המתקפה הדרומית היה התפקוד הלקוי של הפיקוד הבכיר של צבא הקונפדרציה.
הקרב התנהל לאורך חזית רחבה, והמפקדים התקשו בשליטה על כוחותיהם.
ככול שיחידות נוספות של צבא הדרום הצטרפו ללחימה בקו המגע, הפכה השליטה בהם ליותר קשה, במיוחד לאחר שחלק מהמפקדים נפגעו במהלך הלחימה.
בשלב מסוים של פתיחת הקרב, מצאו הארדי ובראג את עצמם מפקדים על היחידות באגף הימני של הכוח הדרומי התוקף, בעוד היחידות שלחמו במרכז ובאגף השמאלי, נותרו ללא פיקוד מרכזי.
רק בשלב מאוחר יותר של הקרב, החליטו מפקדי הקורפוסים הדרומיים - הארדי, בראג ופולק - לחלק ביניהם את הפיקוד על הגזרות השונות של קו החזית, ופולק קיבל פיקוד על האגף השמאלי של צבא הדרום.
ג'ונסטון הורה לבורגארד להישאר בעורף ולדאוג להעברת תגבורות ואספקה על פי הצורך, בעוד הוא עצמו רכב לחזית כדי להוביל את המתקפה.
בכך הוא העביר למעשה את השליטה בניהול הקרב לידי בורגארד, שכאמור, תוכנית הקרב שלו הייתה שונה באופן מהותי מתוכניתו המקורית של ג'ונסטון.
בהתאם לתוכניתו של בורגארד, הקורפוסים של הארדי ובראג פתחו במתקפה רבתי לאורך כל קו המגע עם צבא הצפון, בחזית שרוחבה כ-11 קילומטר.
חוסר התיאום וההסכמה בין שני המפקדים הבכירים של צבא הדרום (שגרמו לכך שתוכנית הקרב לא הייתה ברורה למפקדי המשנה שלהם), ביחד עם פני השטח הקשים והמיוערים, שהגבילו את הראות, גרמו לכך, שהיחידות התוקפות התערבבו זו בזו במהלך התקדמותם, דבר שהחריף את בעיית השליטה עליהן.
מכיוון ששני הקורפוסים הדרומיים הקדמיים תקפו בקו אחד, לרוחב כל קו החזית, הם לא היו חזקים מספיק כדי להשיג הבקעה של הקו הצפוני בנקודה אחת.
בנוסף, לא נעשה ניסיון לרכז את אש הארטילריה כנגד קטע מסוים של קו החזית.
בשעה 7:30 הורה בורגארד (בניגוד לתוכניתו המקורית) לקורפוסים של פולק וברקנרידג' להתקדם לקו החזית ולהצטרף ללחימה מימין ומשמאל לקורפוס של בראג.
בכך הוא פגע ביכולתו להשפיע על מהלך הקרב, ונותר כמעט ללא עתודות לצורך ניצול הצלחות מקומיות.
המתקפה הדרומית הפכה להסתערות חזיתית מסיבית, שדחקה לאחור את כוחות ארמיית הטנסי, אך לא הייתה מרוכזת מספיק, כדי להביא להבקעה של חזיתה.
גרנט ושרמן בשלב הפתיחה של הקרב
מפקדתו של גרנט הייתה ממוקמת בסוואנה, כ-5 ק"מ בקו אווירי וכ-13 ק"מ בנתיב הנהר מצפון-מזרח לשדה הקרב.
גרנט היה במפקדה בלילה שלפני הקרב, וכאשר שמע בבוקר את קולות הקרב עזב את המפקדה ומיהר להצטרף אל צבאו.
בשעה 8:30 בערך הוא הגיע לפיטסבורג לנדינג, לאחר שנפגש בדרכו עם לו וואלס, שהדיוויזיה שלו הוצבה מספר קילומטרים מצפון למזח.
גרנט פקד על וואלאס להיערך לתזוזה, ובמקביל שלח הוראה גם לבריגדיר גנרל ויליאם נלסון, מהארמייה של ביואל, שהדיוויזיה שלו הייתה הקרובה ביותר לשדה הקרב בגדה המזרחית של הטנסי, לנוע במהירות דרומה ולחצות את הנהר בפיטסבורג לנדינג.
עם הגעתו של גרנט למזח נתקל במאות החיילים, שנמלטו משדה הקרב והצטופפו סביב המזח בתקווה לחילוץ.
הוא הנחה לבלום את נסיגתם של חיילים אלה ולהרכיב מהם קו הגנה אחרון, ומיהר לפגוש את מפקדי הדיוויזיות שלו.
גרנט מצא את שרמן כשהוא מנהל את הקרב בקור רוח.
שרמן, שכה התרשל בהכנת כוחו לקרב, הפך בשלב זה לגורם בעל השפעה רבה על תוצאותיו.
הוא הופיע בכל מקום לאורך הקו, כאשר הוא מעודד את חייליו הטירונים לעמוד מול התקפות צבא הדרום, על אף שנפצע קל פעמיים, ואיבד שלושה סוסים עליהם רכב.
גרנט מיהר למרכז הקן שלו ולאגפו השמאלי (המזרחי), שם היה המצב חמור יותר.
בשל הלחץ של כוחות הקונפדרציה נסוגו הדיוויזיות של גרנט, נסיגה זו נעשתה בחוסר תיאום, וכאשר דיוויזיה אחת נסוגה נחשפו אגפיה של הדיוויזיה השכנה וחשפה אותו למתקפה אגפית.
בשל כך הייתה גם דיוויזיה זו נסוגה, וכך נוצר סיכון להתמוטטות של כל הקו.
עם זאת, היו יתרונות מסוימים בהיערכות הגרועה של הדיוויזיות של צבא הצפון.
העובדה שהמחנות היו מפוזרים יצרה מעין קווי הגנה משניים, שחיילי הצפון היו יכולים לסגת אליהם.
בנוסף, דווקא חוסר ניסיונם של החיילים בשני הצדדים סייע, פרדוקסלית, לניהול הקרב: החיילים נהרו באופן טבעי למקום שבו נשמעו היריות, וכך היו יכולים חיילי הצפון לתגבר יחידה שנחלשה בשל מתקפה, וחיילי הדרום נהרו לתגבר מוקד של מתקפה.
למרות הטעויות שביצע פיקוד צבא הדרום, המתקפה הדרומית הייתה בעלת עוצמה רבה.
רבים מחיילי הצפון היו חסרי ניסיון, וחלקם נמלטו לגדות נהר טנסי בתקווה לחצות אותו ולהגיע לביטחון יחסי בגדה הנגדית של הנהר.
אחרים לחמו היטב, אך נסוגו בגלל הלחץ הכבד, תוך שהם מנסים לייצב קווי הגנה חדשים.
רגימנטים רבים התפוררו תחת הלחץ, והפלוגות ויחידות המשנה שלהם, שנותרו ללא מסגרת-על, חברו ליחידות אחרות.
הדיוויזיה של שרמן, באגף הימני של ארמיית הטנסי, ספגה את עיקר המחץ של ההתקפה הדרומית הראשונה, אך למרות נחיתותם המספרית והתפוררות אגפם הימני המשיכו חייליה להילחם באומץ לב.
בסופו של דבר נסוגו יחידות הדיוויזיה באיטיות לעמדות חדשות מצפון לכנסיית שילה.
הדיוויזיה של מקלרננד הצליחה לייצב את המצב באופן זמני, אך באופן כללי הצליחו כוחותיו של ג'ונסטון להתקדם בעקביות עד לשעות הצהריים, למרות התנגדות היחידות של צבא הצפון.
עד השעה 9:00 בבוקר הצליח צבא הקונפדרציה להבקיע את מרכז הקו של צבא הצפון, ושרידי הדיוויזיה של פרנטיס היו בשלבי נסיגה לכיוון מזח פיטסבורג.
יחידות מן הדיוויזיה של הורלבוט הצליחו למלא את הפער שנוצר ולבלום את התקדמות הדרומיים; בניגוד לחיילי הדיוויזיה של פרנטיס, חייליו של הורלבוט היו וותיקי הקרב במבצר דונלסון ולא נבהלו מהאש הכבדה של חיילי הדרום.
הפיקוד הדרומי לא הבין את תמונת המצב, ובמקום לרכז מאמץ כדי למוטט את מוקד ההתנגדות החדש שיצרו חייליו של הורלבוט, התקדמו יחידותיו משני עבריו, בשל מידע מוטעה שקיבלו, ובכך החמיצו הזדמנות להשגת הכרעה.
כאשר הצליחו המפקדים הדרומיים להבין את המצב לאשורו כבר הצליחו חיילי הצפון, בסיוע יחידות מהדיוויזיה של ו.ה.ל.
ואלאס ויחידות מהדיוויזיה של פרנטיס שהתעשתו ושבו לשדה הקרב, להיאחז בשטח מוגבה ושולט, סמוך לדרך רוחב שחצתה את שדה הקרב וכונתה בשם "הדרך השקועה" (Sunken Road), שזכה מאוחר יותר לכינוי "קן הצרעות" (Hornet's Nest).
עד שעות אחר הצהריים התרכזו באזור זה כ-11,000 חיילים ו-38 תותחים של צבא הצפון, מולם ניצבו כ-18,000 מחיילי הדרום.
אולם תנאי השטח ואופן ניהול הקרב של מפקדי צבא הקונפדרציה, לא אפשרו לצבא הדרום לנצל את יתרונו המספרי, וגרמו לכך שבאף התקפה על קן הצרעות, לא השתתפו יותר מ-4,000 חיילים דרומיים בעת ובעונה אחת.
גרנט היה זקוק לזמן, כדי לאפשר ליחידות החלוץ מהארמייה של ביואל לחבור לארמייה החבוטה שלו ולתגבר אותה.
כאשר הגיע לאזור "קן הצרעות" הוא הבין את החשיבות הטקטית הרבה של המשך האחיזה בשטח זה, והורה לפרנטיס להחזיק בו בכל מחיר כוחות הדרום תקפו בעוצמה רבה את כיס ההתנגדות הצפוני, במקום לנסות לעקוף אותו, וספגו אבדות כבדות בסדרת התקפות כושלות עליו.
במהלך שעות אחר הצהריים נסוגו כוחות הצפון מימין ומשמאל ל"קן הצרעות" בהדרגה צפונה, וכתוצאה מכך הפך "קן הצרעות" למבלט בקו החזית הצפוני.
התיאום בין היחידות הצפוניות שהגנו עליו היה גרוע וחלקן התפוררו תחת לחץ המתקפות הדרומיות.
בסופו של דבר הצליח צבא הדרום לכתר את כוחות הצפון ב"קן הצרעות", וגנרל ואלאס, שפיקד על רוב הכוחות הצפוניים שהחזיקו באזור נפצע אנושות, כאשר הוביל ניסיון לפרוץ את טבעת הכיתור הדרומית.
חלק מהיחידות הצפוניות הצליחו להיחלץ מהכיתור ולסגת צפונה, אך שאר הכוח שכותר ב"קן הצרעות", ניכנע בשעות אחר הצהריים המאוחרות לאחר שבע שעות לחימה, לאחר שספג הפגזה ארטילרית בכינון ישיר מ-62 תותחים (ריכוז הכוח הארטילרי הגדול ביותר, שנראה עד אז במלחמת האזרחים).
מכ-5000 החיילים הצפוניים שכותרו בקן הצרעות, נותרו רק כ-2200, שנפלו בשבי, כולל גנרל פרנטיס עצמו.
אולם קורבנם לא היה לשווא.
האבדות הכבדות אותם ספג צבא הדרום במהלך הלחימה סביב "קן הצרעות", והכוחות הדרומיים הגדולים שהוא ריתק, אפשרו לכוח העיקרי של צבא הצפון להרוויח מספיק זמן כדי לייצב קו הגנה חדש שנשען על נהר טנסי.
במהלך ההתקפה על "קן הצרעות" ספג צבא הדרום אבדה קשה: מפקד ארמיית המיסיסיפי, ג'ונסטון, שפיקד על המתקפה על האגף הימני של צבא הצפון, נפצע בערך בשעה 14:30. הפצע לא נראה חמור בתחילה, מכיוון שהדימום היה לתוך המגף שלו ולא נראה לעין.
ג'ונסטון לא קיבל טיפול רפואי מתאים בזמן ודימם למוות.
בורגארד נטל את הפיקוד על צבא הדרום, והורה להסתיר את דבר מותו של ג'ונסטון כדי למנוע פגיעה במורל החיילים.
מכיוון שעמדת הפיקוד של בורגארד הייתה רחוקה יחסית משדה הקרב, ובגלל "ערפל הקרב", לא היה לו תמונה ברורה של המצב בקו החזית, והוא הורה להמשיך את ההתקפה על "קן הצרעות".
הייתה זו שגיאה טקטית חמורה; תוכניתו המקורית של ג'ונסטון, כזכור, הייתה לתקוף לאורך נהר הטנסי לכיוון מזח פיטסבורג וכך לנתק את הארמייה של גרנט מהנהר, ולכתר אותה, ובשלב זה של הקרב עדיין הייתה אפשרות להשיג מטרה זו, לאחר שכוחות הדרום הצליחו ליצור פרצה בקו ההגנה הצפוני.
אולם ברקנרידג', שפיקד על האגף הדרומי של צבא הקונפדרציה, לא השכיל לנצל את ההזדמנות.
שני האגפים של צבא האיחוד נדחקו לאחור, אך נסוגו בצורה מסודרת ולא התפוררו.
הקורפוסים של הרדי ופולק תקפו את הדיוויזיות של שרמן ומקלרננד, באגף הימני של צבא הצפון, ואילצו אותם לסגת, כשהם מותירים את האגף הימני של "קן הצרעות" חשוף.
מיד לאחר מותו של ג'ונסטון תקף הקורפוס של ברקנרידג', שנשמר בעתודה עד אז, את הקצה השמאלי של הקו הצפוני.
שלוש החטיבות שלו הדפו את החטיבה המוחלשת של קולונל סטיוארט לכיוון פיטסבורג לנדינג ויצרו פרצה בקו הצפוני, שהייתה יכולה לאפשר לכוחות הדרום להגיע לעורפם של כוחות הצפון ולנתק אותם מנהר הטנסי.
אולם, יחידות הדרום נעצרו כדי להתארגן מחדש, ולאחר מכן פנו מערבה כדי להצטרף לקרב על "קן הצרעות", והחמיצו את ההזדמנות.
לאחר נפילת "קן הצרעות" ייצבו היחידות הנותרות מצבא האיחוד קו הגנה מוצק לאורך 5 קילומטרים, שאגפו המזרחי נשען על מזח פיטסבורג.
קן ההגנה החדש השתרע ממערב לנהר הטנסי, ולאחר מכן פנה צפונה לאורך דרך המבורג-סבאנה, כשהוא מותיר דרך פתוחה לדיוויזיה המאחרת של גנרל ואלאס לחבור לכוח העיקרי של צבא הצפון.
שרמן פיקד על האגף הימני של הקו הצפוני, הדיוויזיה של מקלרננד החזיקה במרכז, ובאגף השמאלי של הקו החזיקו שרידי הדיוויזיות של ו.ה.ל.
ואלאס, הורלבוט, והחטיבה של סטיוארט; הם היו מעורבים באלפי חיילים צפוניים שנמלטו משדה הקרב, ושהצטופפו על הצוק שמעל מזח פיטסבורג.
חטיבה אחת מצבאו של ביואל, בפיקוד בריגדיר גנרל ג'ייקוב אמן מהדיוויזיה של בול נלסון, צלחה את נהר טנסי והגיעה בזמן כדי לתגבר את האגף השמאלי של קו ההגנה, סמוך לנהר.
קו ההגנה הצפוני קיבל סיוע ארטילרי מיותר מ-50 תותחים, ונתמך גם על ידי תותחי ספינות האיחוד ששייטו בנהר טנסי.
הסתערות אחרונה של שתי חטיבות של הדרום נהדפה, ובורגארד ביטל התקפה נוספת.
על אף שארמיית הטנסי אולצה לסגת צפונה וספגה אבדות כבדות, תוכניתם של מפקדי צבא הקונפדרציה להביס ולהשמיד אותה, לפני שצבאו של ביואל יספיק לחבור אליה, נכשלה,
הדיוויזיה האבודה של לו וולאס
הדיוויזיה של לו וולאס הוצבה באזור קרמפס לנדינג, ככוח עתודה של הארמייה מצפון לסנייק קריק (נחל סנייק), במרחק כ-8 ק"מ מפיטסבורג לנדינג.
גרנט נפגש עם וולאס בקרמפס לנדינג, במהלך השייט שלו לשדה הקרב בספינת קיטור, שנעה במעלה נהר הטנסי מסבאנה לפיטסבורג לנדינג.
הוא הורה לוואלס להכין את כוחו לתנועה ברגע שיקבל הוראה לכך, בהתאם להתפתחות הקרב, אולם לא לפתוח בתנועה מיידית לכיוון שדה הקרב.
וואלס ריכז את שלוש הבריגדות שלו בסטוני לונסם, כדי שיהיו מוכנים לנוע במהירות דרומה ברגע שתתקבל הפקודה, והמתין שם.
לאחר שהגיע לפיטסבורג לנדינג, והבין את חומרת המצב, שלח גרנט את אחד משלישיו לוואלס, עם פקודה בעל-פה לנוע עם הדיוויזיה שלו דרומה, כדי לתגבר את הכוחות הלחוצים של הארמייה בקו החזית.
השליח של גרנט הגיע לוואלס רק סמוך לשעה 11:30, והאחרון עיכב את תחילת התנועה של כוחו עד לקבלת הוראות בכתב מגרנט (או לפי מקור אחד, עד שחייליו יסעדו צהריים).
כאשר כוחו של וולאס החל לבסוף לנוע, הוא נע בנתיב שונה מזה אליו התכוון גרנט (לפי טענת האחרון).
מאוחר יותר טען וואלס, שהוראותיו של גרנט לא היו ברורות, ולא נאמר בהן באיזה נתיב עליו לנוע לשדה הקרב.
במקום לנוע לכיוון דרום-מזרח על דרך המבורג-סבאנה, הדרך הקצרה ביותר, שהובילה מסטוני לונסם לשדה הקרב, הדיוויזיה של וואלס צעדה בנתיב, שנועד להביא אותה לאזור כנסיית שילה בעיקוף מערבי עמוק.
היא נעה לכיוון דרום-מערב על דרך עוקפת (Shunpike road), חצתה את נחל סנייק, והמשיכה בתנועה דרומה במקביל לגדה המערבית של נחל אוול, במטרה לחצות אותו, כשתגיע ל"דרך המבורג-פורדי", ולחבור לדיוויזיה של שרמן ממערב לכנסיית שילה.
וואלס טען מאוחר יותר, שהפקודה שקיבל הייתה לתגבר את האגף הימני של הארמייה, ולמיטב ידיעתו ניתן היה להגיע לשם רק דרך נתיב התנועה אותו בחר (דרך סבאנה-המבורג, שכונתה גם דרך הנהר, הובילה אל העמדות בהן החזיק האגף השמאלי של הארמייה, סמוך לנהר הטנסי).
הוא לא היה מודע לכך, שקו החזית כבר נע מספר קילומטרים צפונה, כתוצאה מנסיגת צבא הצפון.
כשהדיוויזיה של וואלס בוששה להגיע, שלח גרנט שליחים רכובים בזה אחר זה, כדי לאתר אותה, ולזרז את הגעתה לשדה הקרב.
אחד מהשליחים שלו איתר לבסוף את הדיוויזיה האבודה סמוך לשעה 14:30, כ-2 מייל מדרום לערוץ נחל סנייק.
השליח הסביר לוולאס שבמהלך שעות הבוקר נדחק האגף הימני של הארמייה הרחק צפונה בעקבות המתקפה הדרומית, והעביר לו את פקודתו של גרנט לחבור במהירות לכוחות העיקריים של הארמייה בקו ההגנה החדש אליו נסוגו.
וולאס טען מאוחר יותר, שמהמיקום אליו הגיע כוחו, היה נכון יותר להמשיך בנתיב התנועה המתוכנן שלו, ולהכות בעורף ובאגף השמאלי החשוף של צבא הדרום, אולם הוא ציית לפקודה והיפנה את כוחו לאחור.
במקום להורות לכוחו פשוט להסתובב במקום, כך שהמשמר העורפי יעבור להוביל את הדיוויזיה, התעקש וואלס לשמור על המבנה המקורי של שדרת המסע של הדיוויזיה שלו.
הוא הורה לבריגדה המובילה שלו לצעוד לאחור דרך שדרת המסע הארוכה של הדיוויזיה, שהשתרעה על פני מספר ק"מ.
תמרון מסובך זה (counter march) גזל זמן רב.
לאחר מעשה הוא הסביר, שרצה שהבריגדה המובחרת והארטילריה שלו יובילו את הדיוויזיה.
הדיוויזיה סבה על עקבותיה, חצתה את נחל קריק צפונה, ולאחר מכן פנתה מזרחה על דרך רוחב, שהתחברה לדרך המבורג-סבאנה.
התקדמות הדיוויזיה הייתה איטית משום שוולאס עצר את תנועתה מדי פעם, כדי לאפשר לכוח המאסף שלו להדביק את שדרת המסע של הדיוויזיה.
הוא התעלם מהוראותיו של גרנט לנוע במהירות גם עם חלק מכוחו, כדי להציל את המצב.
לאחר מסע הלוך וחזור של יותר מ-23 ק"מ, שארך כ-7 שעות, חברה הדיוויזיה לבסוף לאגף המערבי של הארמייה, במיקומו החדש, בשעה 18:30, לאחר שיום הלחימה הסתיים למעשה.
לאחר רדת החשיכה הופסק הקרב.
במהלך הלילה עברה סופת רעמים דרך האזור, וכוחות הדרום ספגו הפגזה מתמשכת ממספר ספינות תותחים של הצפון.
ההפגזה לא גרמה נזק רב, אך הייתה לה השפעה פסיכולוגית ניכרת על חיילי הדרום המותשים.
אנקדוטה מפורסמת המסופרת על גרנט מדגימה את גישתו - כיצד התגבר על מכשולים זמניים ואת נטייתו לפעולה.
בזמן שחיילי הדרום המותשים מצאו מחסה במחנות הצפון הנטושים, פגש שרמן את גרנט מתחת לעץ, מגן על עצמו מהגשם השוטף, מעשן את אחד מהסיגרים שלו (גרנט היה מפורסם בחיבתו לעישון סיגרים), שוקל את אבדותיו ומתכנן את מהלכיו ליום הבא.
שרמן העיר: "ובכן, גרנט, היה לנו יום מן השטן, לא כן"?
גרנט הביט בו: "כן", ונשף עשן.
בורגארד האמין שהקרב הוכרע למעשה, ותכנן לדחוק את שרידי צבאו של גרנט לנהר טנסי ולחסל אותם למחרת בבוקר.
הוא שלח טלגרמה לנשיא הקונפדרציה, דייוויס, בה הודיע לו שצבאו זכה ב"ניצחון מלא".
רבים מחייליו צהלו, לאחר ששטפו את מחנות הצפון, לקחו בשבי אלפי חיילים, ואספו שלל רב.
אולם, לגרנט היו סיבות טובות להיות אופטימי.
הדיוויזיה של ואלאס, שכללה כ-6000 חיילים, חברה לבסוף בשעות הערב לכוחו העיקרי, ובמהלך הלילה חצו ארבע דיוויזיות מהארמייה של ביואל, שכללו כ-17,000 חיילים, את נהר טנסי, ותגברו את מערך ההגנה שלו .
החלטתו של בורגארד שלא להמשיך את המתקפה בשעות הדימדומים עוררה מחלוקת לא מועטה.
היו שביקרו את ההחלטה וראו בה החמצת הזדמנות.
בורגארד נותר מאחור בכנסיית שילה, ולא הגיע לקו החזית כדי לבחון את המצב בשדה הקרב.
הוא גם הפחית בערכם של דוחות מודיעין שקיבל ממפקד הפרשים, קולונל נייתן בדפורד פורסט, שדיווח לו על הגעת כוחות טריים לעזרת צבא הצפון.
מידע זה התחזק כתוצאה מפליטת פה של גנרל פרנטיס השבוי, אך בורגארד התעלם גם ממידע זה.
מאידך, חיילי צבא הדרום היו מותשים מהלחימה הקשה, נותרה שעה אחת בלבד של אור יום, והארטילריה שסייעה לצבאו של גרנט הייתה עדיפה בהרבה על כוח הארטילריה של צבא הדרום.
היום השני - 7 באפריל
לאחר הגעת התגבורות במהלך שעות הערב ובליל 7/6 באפריל, כלל צבא הצפון כ-45 אלף חיילים.
צבא הקונפדרציה ספג אבדות כבדות במהלך היום הראשון, כ-8,500 נפגעים, אך מכיוון שחיילים רבים נוספים ערקו או איבדו את דרכם בשטח הסבוך ובכאוס ששרר בשדה הקרב, העריכו מפקדי צבא הדרום שביום השני של הקרב עמדו לרשותם לא יותר מ-20,000 חיילים.
ביואל ערער על הערכה זו לאחר המלחמה, וטען שצבא הדרום כלל 28,000 חיילים לפחות.
לאחר רדת החשיכה נסוגו רוב חיילי הדרום אל המחנות, ששימשו את הדיוויזיות של שרמן ופרנטיס.
הקורפוס בפיקוד פולק הדרים אף יותר, אל עמדות המוצא בהן החזיק לפני תחילת הקרב, כ-6.5 קילומטרים מדרום מערב לפיטסבורג לנדינג.
לא יוצב קו הגנה, ומעט מאוד תחמושת הועברה לקו החזית.
חיילי הדרום עסקו בעיקר באיתור מזון, מים, ומחסה ללינת לילה.
בורגארד, שלא ידע שבשלב זה כבר היה בנחיתות מספרית, תכנן לחדש את המתקפה של צבאו בבוקר, ולהדוף את גרנט אל נהר הטנסי.
להפתעתו, פתחו כוחות צבא הצפון במתקפת נגד מסיבית עם שחר.
הארמיות של גרנט וביואל תקפו בנפרד, ולא בצורה מתואמת, ותיאום התבצע רק ברמת הדיוויזיה.
הדיוויזיה של לו ואלאס הייתה הראשונה לתקוף, בקצה הימני של הקו; משמאלה התקדמו שרידי הדיוויזיה של שרמן, משמאלם הדיוויזיה של מקלרננד, ובהמשך שרידי הדיוויזיה של ו.ה.ל.
ואלאס (כעת בפיקוד קולונל ג'יימס טאטל).
משמאלם תקפו שלוש מהדיוויזיות של ביואל: של נלסון, קריטנדן ומק-קוק.
יחידות צבא הדרום התערבבו זו בזו, כתוצאה מהלחימה של היום הקודם, והתקיימה בקרבן מעט מאוד לכידות מעל רמת הבריגדה.
חלפו יותר משעתיים עד שהקורפוס של פולק אותר והובא לקו החזית מחניון הלילה שלו.
עד השעה 10 בבוקר ייצב בורגארד את קו ההגנה הדרומי, כאשר הקורפוסים שלו נערכו משמאל לימין: בראג, פולק, ברקנריג' והרדי.
באגף השמאלי של צבא הצפון הובילה הדיוויזיה של נלסון את המתקפה, כשבמרחק קצר אחריה נעות הדיוויזיות של קריטנדן ושל מק-קוק.
לאחר לחימה קשה הצליחה הדיוויזיה של קריטנדן בשעות הבוקר המאוחרות לכבוש מחדש את אזור "קן הצרעות", אך היא נתקלה, יחד עם הדיוויזיה של נלסון, בהתקפות נגד נחושות של ברקנרידג'.
האגף הימני של צבא הצפון התקדם בהתמדה, כשהוא הודף את בראג ופולק לדרום.
קריטנדן ומק-קוק חידשו את התקפתם, והכריחו את ברקנרידג' לסגת.
בשעות אחר הצהריים המוקדמות יזם בורגארד סדרה של התקפות נגד מאזור הכנסייה בשילה; מטרת ההתקפות הייתה לשמור על שליטה בצירי התנועה המובילים דרומה, לקורינת'.
האגף הימני של צבא הצפון נהדף לאחור באופן זמני.
קריטנדן, בשמאל, בסיוע טאטל, הדף את הדרומיים למחנות המקוריים של הדיוויזיה של פרנטיס; נלסון חידש את התקפתו, והחטיבה של קולונל ג'יימס ויץ' הדפה את התקפת הנגד האחרונה של בורגארד, לאחר שגרנט הניע אותה קדימה.
בורגארד הבין שאיבד את היוזמה בקרב.
לכוחותיו היו מעט מזון ומעט תחמושת, ועם למעלה מ-10,000 הרוגים, פצועים ונעדרים היה ברור לו שאינו יכול להמשיך בקרב.
בורגארד נסוג מכנסיית שילה, בחיפוי 5,000 חייליו של ברקנרידג', ובחיפוין של סוללות תותחים שכוונו לכנסייה ולשלוחה שמדרום לה.
חיפוי זה מנע מכוחות הצפון להתקדם הלאה עד השעה 17:00, כאשר כוחות הדרום החלו בנסיגה מסודרת לקורינת'.
חיילי הצפון המותשים לא המשיכו במרדף הרבה מעבר למחנות המקוריים של שרמן ופרנטיס; הדיוויזיה של ואלאס התקדמה מעבר לכנסיית שילה, אך מכיוון שלא קיבלה סיוע מיחידות אחרות לא התקדמה מעבר לכך, ואז בעצם הקרב הסתיים.
גרנט החליט שלא ליזום מרדף אחרי כוחות הדרום בשעת האור שנותרה, החלטה שעוררה ויכוח חריף בינו ובין ביואל למשך זמן רב.
גרנט ציין את תשישותם של החיילים, אף על פי שחיילי הדרום היו מותשים באותה מידה.
חלק מחוסר רצונו של גרנט לפעול ניתן לתלות ביחסי הפיקוד הלא מקובלים שהיו לו עם ביואל.
אף על פי שגרנט היה המפקד הבכיר, וטכנית פיקד על שתי הארמיות, ביואל הבהיר היטב במהלך הקרב שהוא פועל באופן עצמאי.
8 באפריל - תקרית "עצים כרותים"
ב-8 באפריל שלח גרנט את שרמן דרומה, לאורך הדרך לקורינת', לסיור אלים שנועד לברר האם צבא הדרום אכן נסוג, או שרק מתארגן מחדש כדי לחדש את המתקפה על צבאו.
בארמייה של גרנט היו יחידות פרשים גדולות, שהתאימו יותר למשימה כזו, כמו גם למרדף נמרץ אחרי אויב הנמצא בנסיגה.
שרמן צעד דרומה עם שתי חטיבות חיל רגלים מהדיוויזיה שלו, בליווי שני גדודי פרשים.
כוח זה חבר לדיוויזיה של בריגדיר גנרל תומאס ג'.
ווד, מן הארמייה של ביואל.
כעשרה קילומטרים מדרום לפיטסבורג לנדינג התקרב כוחו של שרמן למחנה גדול של צבא הדרום, שכלל בית חולים שדה.
על המחנה הגנו 300 פרשים דרומיים, בפיקוד קולונל נייתן בדפורד פורסט, והדרך אליו הייתה חסומה בעצים כרותים, לאורך כ-200 מטרים.
חיילי הצפון התקדמו באיטיות בשל העצים שחסמו את דרכם.
פורסט הורה לפרשיו להסתער, והם הפתיעו את כוח החלוץ הצפוני וכמעט הצליחו ללכוד את שרמן.
כאשר נתקלו בכוח הצפוני העיקרי החלו הפרשים לסגת, אולם פורסט, שהקדים את חייליו במהלך ההסתערות, מצא עצמו בודד ומוקף בחיילי הצפון, ונורה מטווח קצר מאוד.
אף על פי שנפצע קשה הצליח פורסט להימלט ולהיחלץ משדה הקרב, וכעבור מספר חודשים התאושש מפציעתו וחזר לפקד על כוח פרשים.
כוחו של שרמן איבד במהלך התקרית, שקיבלה את השם "עצים כרותים", כמאה חיילים, שרובם נשבו בעת הסתערותו של פורסט.
לאחר שהשתלטו על המחנה הדרומי ולכדו את בית החולים שהיה בו, נתקלו אנשיו של שרמן במשמר העורפי של ברקנריג'; שרמן הסיק שהאויב נמצא בנסיגה ואינו מתכנן מתקפה נוספת, ונסוג חזרה לבסיסו.
למרות העובדה ששני הצבאות שלחמו בקרב היו מורכבים ברובם מחיילים וקצינים שהיו חסרי ניסיון קרבי, גילו שני הצדדים נחישות ועקשנות ולחמו היטב.
עם זאת, חוסר הניסיון, בצד תנאי השטח הקשים ופגמים בפיקוד הטקטי על הקרב הביאו לכך שהקרב התנהל כאוסף של הסתערויות חזיתיות, ללא תיאום ביניהן, ולאבדות כבדות.
ארמיית הטנסי של גרנט ספגה 1,513 הרוגים, 6,601 פצועים ו-2,433 שבויים ונעדרים.
סך הכל הנפגעים - 10,944 איש - היוו כ-25% מכלל חיילי הארמייה.
לארמיית אוהיו של ביואל היו 2,103 נפגעים מתוך 13,407 חיילים שלה שנטלו חלק בקרב, כ-15%.
גרנט, בזכרונותיו, טען שהנתונים לגבי אבדות צבא הדרום נמוכים ומוטעים, וכי חוליות הקבורה של צבא הצפון קברו בימים שלאחר הקרב כ-4,000 מחללי הדרום.
בימים שלאחר הקרב הושמץ גרנט בעיתוני הברית בשל ביצועיו במהלך הקרב ב-6 באפריל.
כתבים, שרובם לא נכחו בקרב אלא היו רחוקים ממקום האירוע, הפיצו את הסיפור שגרנט היה שיכור, והאשימו אותו, שלא בצדק, ששכרותו הובילה לכך שחיילי הצפון לא היו מוכנים לקרב, ושרבים מהם נדקרו בידי חיילי הדרום בתוך אוהליהם בשל חוסר מוכנותם.
למרות הניצחון, נפגעה תדמיתו של גרנט בדעת הקהל של מדינות הצפון.
קריאות לפיטוריו של גרנט הציפו את הבית הלבן.
הנשיא, אברהם לינקולן, השיב לקריאות אלו באחד ממשפטיו המפורסמים על גרנט: "איני יכול לוותר על האיש הזה.
רבים העניקו את האשראי לניצחון לביואל, וראו בו את מי שהשתלט על המצב והוביל אותם לניצחון ב-7 באפריל.
שרמן הצטייר כגיבור, שעמידתו ויציבותו תחת אש כבדה ומול כאוס כיפרו על המלנכוליה שלו ועל חוסר מוכנותו לפני הקרב.
כיום נתפס תפקודו של גרנט באופן חיובי הרבה יותר, בשל כושר השיפוט הצלול שלו מול המצב הקשה, ויכולתו להבין את תמונת הקרב הגדולה, שהביאו בסופו של דבר לניצחון ביום השני של הקרב.
הקריירה של גרנט נפגעה זמנית לאחר הקרב.
האלק איחד וארגן מחדש את כוחות הצפון, והעביר את גרנט לתפקיד סגן המפקד - תפקיד חסר משמעות.
בסוף חודש אפריל ובמהלך מאי התקדמו כוחות הצפון לאיטם, תחת פיקודו הישיר של האלק, וכבשו את קורינת', בעוד כוח אמפיבי שנע על נהר המיסיסיפי השמיד את צי ההגנה הימי של הקונפדרציה ולכד את ממפיס.
האלק קודם לתפקיד המפקד העליון של כל צבא הצפון, ועם עזיבתו לוושינגטון הוחזר גרנט לפיקוד.
גרנט דחף הלאה דרך המיסיסיפי והטיל מצור על ויקסבורג.
לאחר כניעתה של העיר ונפילת פורט הדסון בקיץ 1863, השלימו צבאות הצפון את ביתור הקונפדרציה לשני חלקים.
ברקסטון בראג, שקיבל את הפיקוד על הארמייה של המיסיסיפי, קודם לדרגת גנרל, אך נכשל בהתקפה על קנטקי, ונסוג לאחר הקרב על פריוויל.
קרב שילה היה ניצחון אסטרטגי חשוב של הצפון, שסיכל את ניסיון הדרום למנוע את המשך הפלישה של צבא האיחוד לשטח מדינות הקונפדרציה לאורך נהר המיסיסיפי, התקדמות שהביאה בסופו של דבר לפיצול הקונפדרציה לשניים.
הקרב בן היומיים בשילה היה הקרב העקוב מדם ביותר בהיסטוריה של ארצות הברית עד אז ומספר האבדות בקרב היה גדול מסך ההרוגים בכל מלחמותיה של ארצות הברית עד אז גם יחד.
בשבע שנות מלחמת העצמאות של ארצות הברית נהרגו כ-4,435 איש; בקרב שילה נהרגו כ-3,500 איש תוך פחות מ-48 שעות.
בין ההרוגים היו גם מפקד צבא הדרום, אלברט סידני ג'ונסטון, וגנרל ו.ה.ל.
בשני הצדדים היה זעזוע עמוק משפיכות הדמים, אך איש לא חזה שעומדות לפניהם עוד שלוש שנים של מלחמה מעין זו ושמונה קרבות אף יותר עקובים מדם.
גרנט עצמו הגיע למסקנה שתחזיתו לגבי קרב גדול אחד שיביא לסיום המלחמה לא תתממש; המלחמה עתידה להמשיך, תוך השקעה עצומה של משאבים ומחיר כבד של נפגעים, עד שהקונפדרציה תיכנע או עד שהפילוג ייעשה לעובדה מוגמרת.
לקח אישי נוסף שלמד גרנט היה על הצורך הקריטי במוכנות - לקח ששירת אותו היטב בהמשך המלחמה.
קרב רפיח היה קרב מכריע במלחמה הסורית הרביעית בין תלמי הרביעי ממצרים ואנטיוכוס השלישי (הגדול) מהאימפריה הסלאוקית.
הקרב נערך ב-22 ביוני 217 לפנה"ס, ליד העיר רפיח, ובעקבותיו זכו המצרים לשוב ולשלוט על קוילה-סוריה.
קרב זה היה הקרב היחיד בהיסטוריה שבו פילים אסייתים נלחמו בפילים אפריקאים.
בשנת 219 לפנה"ס, יצא אנטיוכוס השלישי למלחמה נוספת עם מצרים התלמיית.
ההחלטה לפתוח במלחמה זו, המכונה המלחמה הסורית הרביעית, נתגבשה לאחר שבחצר אנטיוכוס נוצר הרושם כי תלמי עומד מאחורי , דודו של אנטיוכוס, אשר הכריז עצמו למלך על הטריטוריות של האימפריה הסלאוקית באסיה הקטנה (טורקיה של ימינו) ושאף להילחם באנטיוכוס על השליטה באימפריה.
אנטיוכוס כבש בחזרה את עיר הנמל סלאוקיה פייריה וכן ערים בארץ ישראל ובעבר הירדן המזרחי.
בקיץ 217 לפנה"ס, כאשר אנטיוכוס עוד עסוק בכיבושיו בארץ ישראל, נודע לו על צבאו של תלמי, המתעתד להילחם בו, והוא נזדרז לאסוף את צבאו והציבו מול צבאו של תלמי.
שני הצבאות נפגשו מעבר לרפיח, כאשר תלמי הוא זה שבחר, הלכה למעשה את שדה הקרב.
בראש הצבא עמד תלמי הרביעי עצמו ביחד עם אשתו ואחותו ארסינואי השלישית.
צבאו של תלמי מנה כשבעים אלף לוחמים רגליים, מהם חמישים ושלושה אלף מצוידים בצורה כבדה ומאומנים להילחם במערך פלנקס.
להם נוספו כששת אלפים פרשים ו-73 פילי מלחמה, מזן הצפון אפריקאי (שנכחד מאז).
מולו עמד אנטיוכוס בראש צבא שמנה, לפי ההיסטוריון פוליביוס, ששים ושניים אלף רגלים, אשר מתוכם רק כשלושים אלף היו חיילים כבדים שלחמו במערך פלנקס.
היתר היו לוחמים קלים יותר מרחבי הממלכה, שלחמו לפי שיטות הלחימה המקומיות שלהם.
איתם רכבו כחמשת אלפים פרשים ו-102 פילים, מהסוג האסייתי, הגדול יותר.
תלמי הוא זה שנטל את היוזמה בבחירת פריסת הלוחמים, ואשר הביא את אנטיוכוס לנהוג לפי תכתיביו.
הוא פרש את חיל הרגלים שלו במרכז, ומשני צדיו, הציב את פרשיו, ואת פיליו מקדימה להם.
בין הפרשים לרגלים הציב את חייליו הקלים יותר ואת קשתיו.
אנטיוכוס פרש את צבאו בצורה דומה מולו, מה שהביא לכך שמרכזו היה חלש בהרבה מזה של תלמי.
תלמי פתח את הקרב בכנפו השמאלית, החלשה יותר.
אנטיוכוס הצליח באמצעות פיליו העדיפים לדחוק לאחור את הפילים של תלמי וליצור אי-סדר בכנפו השמאלית.
התקפה מסיבית של אנטיוכוס בראש פרשיו, הצליחה לבודד את הכנף משאר צבאו של תלמי, ואנטיוכוס החל לרדוף אחרי הכוחות הנמלטים, תוך כדי שהוא מתרחק משדה הקרב האמיתי, קרב שטרם החל.
תלמי לעומתו, ידע לסגת מראש הכנף השמאלית שהייתה בשליטתו לאחר שנוכח בכישלון ההתקפה.
הוא עבר לפקוד על כנפו הימנית והחזקה יותר של צבאו.
פרשיו של תלמי איגפו את הפילים של אנטיוכוס, ויחד עם הרגלים של האגף הימני הצליחו להכריע את הכנף השמאלית של אנטיוכוס.
בשלב זה נתייצב תלמי מאחורי מרכז צבאו, והצעיד את הפלנקס להתקפה.
כאמור, היה הפלנקס של תלמי עדיף על זה של אנטיוכוס ובהדרגה החל זה האחרון לכרוע תחת לחץ ההתקפה.
את נסיגתו חסמו הפרשים של האגף הימני של תלמי, ומספר ההרוגים לצבא אנטיוכוס היה רב.
רק כעת עמד אנטיוכוס בעצמו, שעוד רדף אחר האגף השמאלי של תלמי, על האירועים בקרב המתחולל, ומרגע שחזר אל זירת הקרב כבר היה מאוחר מדי.
אנטיוכוס נסוג עם שרידי צבאו, שהתרכזו ברפיח.
ניצחונו של תלמי היה מוחלט.
אבדותיו הסתכמו בכ-1,500 חיילים רגליים, 700 פרשים ו-16 פילים.
אנטיוכוס איבד כרבבה מחייליו הרגליים, 300 פרשים וחמישה פילים, ובנוסף להם עוד 4,000 נפלו שבויים.
ההיסטוריון פוליביוס רואה את חוסר ניסיונו של אנטיוכוס וגילו הצעיר כסיבה לכישלונו.
בנוסף, חייב תלמי את ניצחונו במידה לא מבוטלת ליתרונו בקרב חיילי הפלנקס שלו אשר היו רבים יותר ומאומנים כראוי.
קיימים גם דיווחים כי פיליו של אנטיוכוס נבהלו ונמלטו מהקרב.
המצרים ראו בניצחון כהצלחה חד פעמית, ולא כמנוף להמשך כיבושים על חשבונו של אנטיוכוס.
בהסכם הפסקת האש שנחתמה בין הצדדים לאחר מכן, זכתה מצרים לשמור ולהחזיק בפרובינציה של סוריה.
עם זאת, לאורך זמן יצאו המצרים מן הקרב כמפסידים: הניצחון הושג הודות לתרומתם של החיילים המצרים המקומיים שאומנו כראוי כהופליטים.
בקרב אלו נתחזקו הרגשות הלאומיים וביטחונם העצמי והם העזו למרוד בשלטון בית תלמי.
אנטיוכוס לעומתו, חש כי הפסדו נגרם הודות לפחדנותם של חיילים ונותר נחוש בדעתו להיערך מחדש לקרב על סוריה לאחר שיסדיר את בעיותיו בשאר גבולותיו.
ואכן, שנים אחר-כך, במלחמה הסורית החמישית הביס אנטיוכוס את המצרים והשתלט על אזור סוריה וארץ-ישראל.
קרב שירימני (בגאורגית: შირიმნის ბრძოლა) הידוע גם כקרב פַּלאקַזיוֹ התנהל בין צבא האימפריה הביזנטית לבין צבא ממלכת גאורגיה בשירימני שעל גדות אגם פלאקזיו ב-11 בספטמבר 1021.
לקרב שירימני קדם סכסוך בן שני עשורים על ירושת דוד השלישי, שנאלץ לוותר על מחוז טאו באסיה הקטנה והשטחים הסמוכים לו, וזאת בעקבות מרידת הנפל שלו בבסיליוס השני.
כל מאמציו של אביו של גיאורגי, בגרט השלישי, למנוע את סיפוח השטחים האלה בידי הביזנטים עלו בתוהו.
כיבוש השטחים השנויים במחלוקת בכוח על ידי גיאורגי הראשון, בשנת 1014–1016 גרם לפריצת מלחמה כוללת.
גיאורגי הגדיל לעשות וכרת ברית עם הח'ליף הפטאמי של מצרים, אל-חכים (996-1021), שהניאה את בסיליוס מלהגיב מיידית למתקפה של גיאורגי.
כמו כן היו הביזנטים מעורבים במלחמה קשה כנגד הבולגרים, שהגבילה את פעולותיהם למערב, אולם מיד עם השלמת כיבוש בולגריה, ועם מותו של אל-חכים, בשנת 1021, הוביל בסיליוס השני את צבאו כנגד הממלכה הגאורגית.
שני הצבאות, הביזנטי והגאורגי, הובלו בידי שליטי הממלכות.
צבאו של בסיליוס כלל רבים מחיילי המשמר הוורנגי, כאשר גיאורגי מצידו תגבר את צבאו בארמנים שהצטרפו לצבאו.
בקרב היו הגאורגים קרובים לניצחון, אך התקפת נגד של בסיליוס הכריעה את הקרב.
שני מצביאים גאורגיים נהרגו בקרב זה: ראטי בר'וואבשי וחורסי.
בעקבות מסע הניצחון בזז הקיסר את האדמות השכנות והחזיר את שליטתו באזור.
קרב שמכור (בגאורגית: შამქორის ბრძოლა, תעתיק: שאמכּוֹריס בּרדזוֹלַה) היה קרב שהסתיים בניצחון גדול של הממלכה הגאורגית המאוחדת בראשות דוד סוסלן על האטבגות של אזרבייג'ן, בראשות אבו בכר.
הקרב התקיים ב-1 ביוני 1195, ליד העיר שמכור (შამქორ), כיום שמקיר (Şəmkir) שבאזרבייג'ן.
הקרב היה חלק מסדרת עימותים בין הממלכה האטבגית של אזרבייג'ן, הידועה גם בשם הממלכה האילדניזית, על שם השושלת שהנהיגה אותה, והממלכה הגאורגית המאוחדת.
התגבשות הכוח האילדניזי, בשנות השלושים של המאה השתים עשרה, חפף לתחיית מדיניות ההתפשטות הצבאית של מלכים הגאורגיים, ששיטחם גבל במחוזות המוסלמיים של שירוואן ואראן (آران).
לקרב קדמה מלחמה שושלתית (1191-1195) על נכסי האילדניזידים.
המנצח במאבק הכוחות היה, נוסרת אל-דין אבו בכר איבן פהלאוואן מוחמד, ששלט בשנים 1195–1210. הוא הרג את אחיו הגדול, קותלוגו, בהתנקשות, והכריח את אחיו הצעיר, אמיר מיהרן, למצוא מחסה בחצר הגיס לעתיד, שירוואנשאח (شروان شاه) אר'סרתן מנוצ'הר (בסביבות 1160-1196).
הגיס, יחד עם האח הצעיר, פנו לטביליסי, בבקשה לעזרה של תמר, מלכת גאורגיה, וביקשו הגנה רשמית על שירוואן.
הם נתקבלו בכבוד גדול בחצר הגאורגית, וקיבלו את התמיכה שביקשו, והצבא הגאורגי בראשות המלך המלווה, דוד סוסלן, צעד לכיוון שירוואן.
אבו באכר, מתוגבר בידי האמירים המוסלמים שלו, המתין לאויביו, ב-1 ביוני 1195, כשהוא מבוצר היטב בשאמכור.
דוד סוסלן שלח כוח קטן יחסית, שיפרצו את שערי העיר, כאשר הוא הוביל את עיקר הצבא הגאורגי עמוק לתוך עורף המוסלמי.
בתחילה החזיקה הגנת העיר מעמד, וגם הצבא בעיקרי נתקל בדרכו במכשולים כמו דרכים רעועות ותוואי שטח קשה, שהאטו את הגאורגים בדרכם.
אולם התמרון של דוד סוסלן הוכח כמוצלח ומכריע, וצבאו של אבו באכר ניגף קשות.
בסופו של דבר נכבשה גם שאמקור על ידי הגאורגים, שרדפו אחרי החיילים המוסלמים לגנג'ה, שנפלה אף היא בידי הגאורגים.
הגאורגים תפסו מספר לא ידוע של שבויים וכמות גדולה מאוד של ביזה, כולל את מעמד של הח'ליף, שתמר תרמה אותו לפסל האישה מחאחולי.
שאמכור והאזור סביבה ניתנו לשירוואנשאח בתנאים של ואסליות.
לאחר הקרב נמלט אבו באכר נמלט לנחיצ'יבאן ואמיר מיהרן מונה כאטבג בגנג'ה, רק כדי להיות מורעל באותה שנה.
כתוצאה מכך יכול היה אבו בכר לחזור לבירה, כשהוא מוביל לעימות חדש כנגד גאורגיה.
מספר פלישות של הגאורגים בין השנים 1196–1209 הותירו מספר יישובים חרבים.
הקרב בשכם 2002 היה מאבק שהתנהל בתחילת חודש אפריל, 2002 בין כוחות צה"ל ובין קבוצות חמושים פלסטינים מפלגי הפת"ח, החמאס והג'יהאד האסלאמי הפלסטיני במסגרת "מבצע חומת מגן".
הקרב הסתיים בניצחון מוחץ של צה"ל, שהסב אבדות כבדות למחבלים, לעומת הרוג ישראלי אחד, רס"ן אסף אסולין שנהרג מירי דו-צדדי.
הקרב נחשב לאחד הקרבות המוצלחים ביותר של צה"ל במבצע חומת מגן, אך הוא לא זכה לבולטות בתקשורת עקב הקרב הקשה בג'נין.
מכל ערי יהודה ושומרון, שכם נחשבה כעיר בעלת פוטנציאל הסכנה הגבוה ביותר עבור כוחות צה"ל.
המטה הכללי של צה"ל חשש מהסתבכות הכוחות בעיר ובעיקר באזור הקסבה בשכם שהיא מקום צפוף ביותר המקשה מאוד על ביצוע פעילות מבצעית.
מהעיר נשלחו עשרות מחבלים מתאבדים מטעם הפת"ח והחמאס לתוך תחומי ישראל וביצעו את הפיגועים הקשים ביותר באינתיפאדה השנייה.
למרות הפשיטה המוצלחת למחנה הפליטים בלאטה בעיר, הפיקוד הצבאי חשש ממאות חמושים פלסטינים שהתבצרו בעיר שעשויים היו לגרום לאבדות קשות בקרב החיילים.
המשימה שהוטלה על אוגדת מילואים מבצעית, עברה בסופו של דבר לידיה של אוגדת אזור יהודה ושומרון.
מפקד האוגדה באותה תקופה, יצחק גרשון, קיבל למשימה כוחות מתוגברים של חי"ר מחטיבת הצנחנים ומחטיבת גולני בנוסף לגדוד חרוב ולחטיבת יפתח מחיל השריון.
לקראת הפעולה התאמן גדוד 890 של הצנחנים, בפיקודו של סא"ל אמיר ברעם, במשך 3 ימים באתר בנייה של חברת א.
דורי הסמוך לנתניה, כדי לדמות את אופי הלחימה במחנות הפליטים בשכם.
לפני הפעולה דובר על ניסיון של מרד בקרב מחלקת המילואים המשוריינת בטענה שלא אומנו באופן ראוי לקראת לוחמה בשטח בנוי, לאחר דין ודברים עם הפיקוד העליון שוכנעו לבסוף לוחמי השריון להצטרף למבצע.
הקרב החל בהתקפה של שני גדודים בו זמנית על אזור הקסבה, הגדודים השתמשו בשתי שיטות לחימה שונות.
הכוחות מחטיבת גולני פשטו על האזור בגיבוי של נגמ"שי אכזרית, הפשיטה המהירה שאותה לא צפו הפלסטינים, הביאה לנהירה המונית של חמושים אל אזור מערב העיר שבו החלו לפעול באותה העת הכוחות מחטיבת הצנחנים.
הפלסטינים החמושים התפצלו לקבוצות קטנות של שניים עד ארבעה לוחמים אשר תפקידם היה לפקד על האזור בו שהו, מטעני חבלה הונחו בין סמטאות העיר ועמדות הירי המאוישות היו מוכנות לפקודה.
מפקד גדודי חללי אל-אקצא באזור נאסר באדווי צוטט בתחילתו של הקרב: "אנו מחכים לחיילי צה"ל שיצאו מהרכבים הממוגנים שלהם וילחמו איתנו פנים אל פנים על האדמה".
כוחות הצנחנים התקדמו בצעדים זהירים, בשטח הוחלט שכל מספר דקות יישלח כוח מבצעי קטן במטרה להשתלט על הבתים שבאזור הקסבה.
טקטיקת לחימה זו העמידה את החמושים הפלסטינים בחוסר אונים, משום שאם הם היו פותחים באש אל עבר החוליות הקטנות הם היו חושפים עצמם לאש צלפים ישראלית שהמתינה מהצד השני, ואם הם לא היו יורים, היו נפגעים מהירי של החוליות הקדמיות של צה"ל.
החוליות הקטנות הסתייעו גם במסוקי קרב שחיפו עליהם בירי טילים בכל עת הלחימה.
ב-8 באפריל, לאחר שלושה ימי לחימה, הראו הפלסטינים סימנים של התשה וכניעה.
לטענת מפקד כוחות הצנחנים בשטח אל"ם אביב כוכבי, הרמטכ"ל שאול מופז לא היה מרוצה מהעובדה שערים פלסטיניות נוספות כקלקיליה וטולכרם נכנעו לכוחות צה"ל כמעט ללא אבדות.
טענתו של מופז הייתה שהיה עדיף לא להשאיר חמושים בשכם ללא כל טיפול, משום שלבטח אחרי הנסיגה החמושים שנכנעו כביכול, יחזרו לעסוק בפעילות חבלנית.
לאור ההתפתחויות בעיר, ההסכמה על סיום המבצע באה באיחור של שעתיים, שבהם נתקלו כוחות הצנחנים במחבלים בעיר והרגו אותם.
לאחר ההשתלטות המהירה על העיר, הוחל בסריקה שיטתית בת חודש של העיר והקסבה לאיתור מחבלים, מעבדות נפץ ואמצעי לחימה.
במהלך הקרב נהרג חייל ישראלי אחד (מפקד פלחה"ן צנחנים, רב-סרן ) מאש דו-צדדית, האבדות בצד הפלסטיני היו 78 חמושים הרוגים, מאות פעילי טרור נעצרו.
הפעילים הבכירים נאסר עוויס (פת"ח) וחוסאם בדראן (חמאס) אשר ניהלו את המערכה בצד הפלסטיני נמלטו לאזור מזרח טובאס ונתפסו שבוע לאחר מכן.
כוחות צה"ל שפעלו באזור דיווחו על חשיפת מספר רב של מעבדות נפץ וחבלה.
על פי דיווח של ארגון "אונסק"ו" מאות בתים ניזוקו בעת הקרב, ביניהם ארבעה שנהרסו עד היסוד, האו"ם העריך את נזקי הקרב בשווי 110 מיליון דולר.
קרב שרטון דוגר היה קרב ימי שהתחולל במלחמת העולם הראשונה ב-24 בינואר 1915, בין יחידות צי הים הפתוח של הצי הגרמני ליחידות ה"גרנד פליט" ("הצי הגדול") של הצי המלכותי הבריטי.
הקרב התחולל באזור שרטון דוגר (Dogger Bank) שבים הצפוני.
שייטת של הצי הגרמני יצאה מנמליה לשרטון דוגר במטרה ללכוד ספינות דיג בריטיות שפעלו באזור.
הבריטים ידעו מראש על התוכנית הגרמנית לאחר שפיצחו את צופן השידור שלהם, ושייטת אוניות בריטית יצאה למקום כדי ליירט את הגרמנים.
היירוט הבריטי הצליח, והגרמנים סבו על עקבותיהם ונמלטו.
במרדף שהתפתח הצליחו האוניות הבריטיות להגיע לטווח ירי, להטביע אונייה גרמנית אחת, ולפגוע קשות בשנייה.
אולם טעות בתיאום בין האוניות הבריטיות הביאה לכך שהגרמנים הצליחו לפגוע קשה באוניית הדגל הבריטית ולהוציא אותה מכלל פעולה.
טעות בתקשורת בין האוניות הבריטיות הביאה להפסקת המרדף, ושאר האוניות הגרמניות הצליחו לשוב לנמליהן.
שרטון דוגר (Dogger Bank) הוא שרטון המשתרע על שטח נרחב באמצע הים הצפוני.
עומקו הממוצע של הים הצפוני באזור השרטון נע בין 15 ל-36 מטרים, כ-20 מטרים פחות מעומקו הממוצע של הים הצפוני בשאר האזורים.
עובדה זו הופכת את האזור למתאים מאוד לדיג, וספינות דיג רבות פעלו באזור.
השרטון נמצא באמצע הדרך בין אנגליה לחופי מפרץ הלגולנד ולחופי מערב אירופה, ולפיכך עוברת בו תנועה רבה של אוניות.
קרב מפרץ הלגולנד והפשיטות על חופי בריטניה
ב-28 באוגוסט 1914 חדר כוח של סיירות קלות ומשחתות של הצי הבריטי למפרץ הלגולנד סמוך לחוף הגרמני ולבסיסיו העיקריים, בווילהלמסהאפן ובברמרהאפן.
בקרב שהתחולל הוטבעו ארבע ספינות מלחמה מהצי הגרמני.
רק סיירת בריטית קלה אחת נפגעה.
ההפסד הגרמני זעזע את הצי הגרמני, ווילהלם השני, קיסר גרמניה, אסר על הצי הגרמני לצאת לקרב מול הצי הבריטי ללא אישורו.
עם זאת, אסר הקייזר רק על קרבות בקנה מידה גדול מול הבריטים, אך אישר פשיטות מצומצמות.
ב-3 בנובמבר 1914 הפגיזו אוניות גרמניות את העיר גרייט ירמות' בחופי אנגליה, כ-75 ק"מ מצפון מזרח ללונדון.
ההפגזה הסבה נזק מועט בלבד, אך גררה ביקורת על הצי הבריטי שלא מנע אותה.
הביקורת התעצמה מאוד לאחר הפשיטה הבאה, ב-16 בדצמבר 1914; באותו יום הפגיזו אוניות מלחמה גרמניות את העיירות סקרבורו, הרטפול וויטבי, והסבו אבדות כבדות בנפש לאוכלוסייה האזרחית: 137 הרוגים ו-592 פצועים.
המודיעין הבריטי ידע על הפשיטה, אך מזג אוויר גרוע וטעויות פיקודיות מנעו מסיירות המערכה הבריטיות, בפיקוד תת אדמירל דייוויד ביטי ליירט את שייטת סיירות המערכה הגרמניות, בפיקוד תת-אדמירל פרנץ פון היפר.
מאידך, מפקד צי הים הפתוח הגרמני פרידריך פון אינגנול החמיץ הזדמנות טובה ליירט את סיירות המערכה הבריטיות, ואת שש אוניות המערכה שנלוו אליהן; השמדתן הייתה עשויה להביא את הגרמנים לשוויון עם הצי הבריטי.
שני הצדדים היו מתוסכלים: הצי הגרמני חש כבול בשל ההגבלות שהטיל הקייזר, ומול עוצמתו של הצי הבריטי לא יכול היה לצאת במלוא עוצמתו.
מאידך, גם הצי הבריטי ספג ביקורת קשה על כישלונו להגן על חופי בריטניה, וחיפש הזדמנות להכות את הצי הגרמני.
כך, בתחילת 1915, היה בידי האדמירליות הבריטית המפתח לכל התשדורות המוצפנות הגרמניות.
כדי לטפל בכמות החומר הרבה שנקלטה הוקמה מחלקה מיוחדת באדמירליות, שנקראה חדר 40. הגרמנים לא גילו שהצופן שלהם נפרץ עד תום המלחמה.
בתחילת 1915 ניסה תת-אדמירל פרנץ פון היפר, מפקד שייטת סיירות המערכה הגרמניות, ליזום תוכנית חדשה לפעולה מצומצמת נגד הבריטים.
היפר חשש שבין ספינות הדיג הרבות שפעלו באזור שרטון דוגר היו כמה ספינות מודיעין בריטיות מוסוות.
ספינה כזו שתצפה בצי הגרמני מתקרב לחופי אנגליה תוכל להזהיר את הצי הבריטי, שיוכל בדרך זו להגיב בזמן נגד הגרמנים.
בדרך זו הסביר היפר את הופעתם של הבריטים מהר כל כך לאחר הפשיטה על סקרבורו, הרטליפול וויטבי; כאמור, הגרמנים לא חשדו כלל שהצופן שלהם פוצח.
בשבועות ובחודשים שלאחר הפשיטה על החוף האנגלי הורה היפר לעצור ספינות דיג לביקורת, וכעת יזם פשיטה רחבה יותר: סיירות המערכה, בליווי סיירות קלות ומשחתות יפשטו על אזור שרטון דוגר, יגרשו משם כל ספינת דיג בריטית וכל ספינה נייטרלית חשודה.
אם ייתקלו בספינות מלחמה בריטיות קלות, יטביעו אותן.
פשיטה כזו הייתה בתחום המגבלות שהטיל הקייזר, ולא דרשה את התערבות צי הים הפתוח, שהיה עיקרו של הצי הגרמני.
היפר רק ביקש שהצי הגרמני יהיה מוכן לחפות על נסיגתו.
מפקד הצי הגרמני, אינגנהול, היסס.
ארבע אוניות המערכה החדישות מסדרת קניג, שהצטרפו זה עתה לצי, הורשו לעבור לים הבלטי לצורך אימונים, ואילו סיירת המערכה פון דר טאן נכנסה לטיפול שגרתי, מהלך שהוציא אותה מכלל פעולה לכמה ימים.
גם כמה סיירות קלות ומשחתות הוכנסו לתיקונים.
אינגנהול סירב לאשר את יציאת צי הים הפתוח לחיפוי.
היפר התחייב שישוב מיד אם יהיה סיכוי קל לניתוקו ממפרץ הלגולנד בידי יחידות בריטיות.
מכיוון שהפשיטה נראתה כפשיטה קצרה ופשוטה, אישר אותה אינגנהול לבסוף.
מבלי שהגרמנים ידעו על כך, הצליח חדר 40 של המודיעין הבריטי לפצח את כל תשדורות הרדיו הגרמניות.
הבריטים ידעו את כל פרטי תוכניתו של היפר ואת סדר הכוחות שלו.
הם גם ידעו מתי יצאו אוניות המערכה הגרמניות לים הבלטי ושסיירת מערכה אחת הוכנסה למבדוק יבש.
האדמירליות הורתה לתת אדמירל דייוויד ביטי לצאת עם שייטת סיירות המערכה שלו, ולחבור לארבע סיירות קלות בפיקוד קומודור ויליאם גודאינף.
שני הכוחות הללו היו אמורים לחבור בנקודת מפגש משוערת (שהתבררה אחר כך כמדויקת) שבה יוכלו ליירט את האוניות הגרמניות.
הבריטים לא ידעו מה מטרתו של היפר.
ההשערה הייתה שהגרמנים ינסו לתקוף שוב ערים לאורך החוף, כפי שעשו בפשיטות הקודמות.
בשל כך נשלחו הכוחות הבריטיים במטרה לחסום את דרכו של היפר ולא כדי ללכוד אותו בדרכו חזרה.
בנוסף לסיירות נשלחה שייטת משחתות בפיקוד קומודור רג'ינלד טיירוויט (Tyrwhitt).
בנוסף, נשלחו כוחות נוספים לחסום את דרכו של היפר אם יפנה לצפון, וצוללות נשלחו לחסום תגבורות גרמניות אפשריות שהיו עלולות להגיע ממפרץ יאדבוסן.
ה"גרנד פליט" כולו יצא מבסיסו בסקפה פלו, למקרה שצי הים הפתוח הגרמני יצא אל הים.